
Συντακτών Τ.Α.

ΔΕΛΤΙΟ ΤΥΠΟΥ

Συνάντηση μεταξύ της Επιτροπής Νέων Τεχνολογιών και Τοπικής Διακυβέρνησης της ΚΕΔΚΕ – του προέδρου της Επιτροπής και δημάρχου Τρικκαίων Μ. Ταμήλου και του  μέλους της παραπάνω Επιτροπής και δημάρχου Χαλανδρίου Γρ. Ζαφειρόπουλου -  και του Διευθύνοντα Συμβούλου της  «Κοινωνίας της Πληροφορίας Α.Ε.» κ. Κ. Δούκα  πραγματοποιήθηκε στα γραφεία της ΚΕΔΚΕ. 

Αντικείμενο της συνάντησης η συνεργασία των δύο φορέων ώστε να ολοκληρωθούν με επιτυχία τα έργα Τεχνολογίας Πληροφορικής και Επικοινωνιών (ΤΠΕ) της Τοπικής Αυτοδιοίκησης στο Γ΄ ΚΠΣ καθώς και να σχεδιαστούν έργα της  ίδιας κατηγορίας για την νέα Προγραμματική Περίοδο 2007-2013.

Αυτή τη στιγμή  στο χώρο της Αυτοδιοίκησης είναι σε εξέλιξη έργα ΤΠΕ αξίας 200 εκ. ευρώ, η ολοκλήρωση των οποίων θα συμβάλει αποφασιστικά στην ενίσχυση της εξυπηρέτησης πολιτών και επιχειρήσεων από την Αυτοδιοίκηση  στον εκσυγχρονισμό της λειτουργίας των ΟΤΑ. Μεταξύ αυτών των έργων συμπεριλαμβάνονται και τα έργα ΤΠΕ που υλοποιεί η ΚΕΔΚΕ αξίας 10 εκ. ευρώ.
Κατά τη διάρκεια της συνάντησης επισημάνθηκε ότι η σταθερή συνεργασία των επιστημονικών φορέων της ΚΕΔΚΕ (ΙΤΑ, ΠΕΤΑ Α.Ε.) με την «Κοινωνία της Πληροφορίας Α.Ε.» για την υποστήριξη της Αυτοδιοίκησης στο πεδίο των ΤΠΕ, αποτελεί κρίσιμη συνθήκη για την επίτευξη του στόχου που είναι η μεγαλύτερη δυνατή διείσδυση  των ΤΠΕ στην Αυτοδιοίκηση.

Με δεδομένο δε το ρόλο της «Κοινωνίας της Πληροφορίας Α.Ε.» στην νέα Προγραμματική Περίοδο 2007 - 2013 και τους αντίστοιχους σχεδιασμούς της ΚΕΔΚΕ, οι εκπρόσωποι των δύο φορέων υπογράμμισαν ότι μπορεί να υποστηριχτούν αποτελεσματικά οι στόχοι της ΚΕΔΚΕ. Δηλαδή όλοι οι ΟΤΑ της χώρας  κατά τη νέα Προγραμματική περίοδο 2007-2013 να υλοποιήσουν έργα ΤΠΕ αξιοποιώντας πλήρως τα Επιχειρησιακά Προγράμματα «Ψηφιακή Σύγκλιση» και «Διοικητική Μεταρρύθμιση».

Με τους πόρους των προγραμμάτων αυτών η Αυτοδιοίκηση διεκδικεί  να χρηματοδοτηθούν ολοκληρωμένα τα ευρυζωνικά δίκτυα, οι εφαρμογές της ηλεκτρονικής διακυβέρνησης, η εξοικείωση  και η κατάρτιση του πολιτικού προσωπικού και των εργαζομένων στην Αυτοδιοίκηση στις ΤΠΕ, που είναι και τα βασικά περιεχόμενα του προγραμματισμού της ΚΕΔΚΕ για τις ΤΠΕ  κατά την περίοδο 2007-2013.

